b'\n_START_ARTICLE_\nAmalfis\n_START_SECTION_\nIstorija\n_START_PARAGRAPH_\nMiestas pirm\xc4\x85kart pamin\xc4\x97tas VI a. ir greitai tapo didele j\xc5\xabrine galia. I\xc5\xa1 kaimynini\xc5\xb3 region\xc5\xb3 jis prekiavo gr\xc5\xabdais, druska i\xc5\xa1 Sardinijos, vergais i\xc5\xa1 toliau nuo pakrant\xc4\x97s nutolusi\xc5\xb3 rajon\xc5\xb3, mediena, mainais \xc4\xaf Egipto ir Sirijos auksinius dinarus, Bizantijos \xc5\xa1ilk\xc4\x85, kur\xc4\xaf parduodavo Vakaruose. Amalfio jav\xc5\xb3 pirkliai tur\xc4\x97jo i\xc5\xa1skirtines pozicijas musulmon\xc5\xb3 uostuose. Amalfio lentel\xc4\x97se buvo sura\xc5\xa1ytas j\xc5\xabr\xc5\xb3 kodeksas, naudotas ir kit\xc5\xb3 krik\xc5\xa1\xc4\x8dioni\xc5\xa1k\xc5\xb3 uost\xc5\xb3. IX a. pabaigoje Amalfio pirkliai \xc5\xbeem\xc4\x99 pirko u\xc5\xbe auks\xc4\x85, kai beveik visa likusi Italija naudojosi main\xc5\xb3 ekonomika. VIII-IX a. Amalfis dalinosi su Genuja prekyb\xc4\x85 su Rytais, kai Venecija dar nebuvo stipri. 848 m. Amalfio laivynas pad\xc4\x97jo popie\xc5\xbeiui Leonui IV nugal\xc4\x97ti sarac\xc4\x97nus._NEWLINE_Amalfis buvo nepriklausomas VII a. - 1075 m. Jis nustojo b\xc5\xabti Bizantijos vasalu 839 m., i\xc5\xa1sirinko pirm\xc4\x85 kunigaik\xc5\xa1t\xc4\xaf 958 m. Prie\xc5\xa1 Venecijos i\xc5\xa1kilim\xc4\x85 jis var\xc5\xbe\xc4\x97si svarba su Genuja ir Piza. Amalfyje gyveno 70-80 t\xc5\xabkst. \xc5\xbemoni\xc5\xb3, kai vald\xc4\x97 kunigaik\xc5\xa1tis Manso (966\xe2\x80\x931004 m.). Amalfis tik trumpam buvo prarad\xc4\x99s nepriklausomyb\xc4\x99, kai j\xc4\xaf vald\xc4\x97 Gvaimaras IV Salernietis._NEWLINE_1073 m. Amalf\xc4\xaf u\xc5\xbe\xc4\x97m\xc4\x97 norman\xc5\xb3 kilm\xc4\x97s Apulijos kunigaik\xc5\xa1tyst\xc4\x97, bet miestas i\xc5\xa1laik\xc4\x97 daug teisi\xc5\xb3. Po to jis tapo vienu svarbiausi\xc5\xb3 norman\xc5\xb3 uost\xc5\xb3. 1131 m. Amalfis sukilo prie\xc5\xa1 Sicilijos karali\xc5\xb3 Rod\xc5\xbeer\xc4\xaf II ir buvo nuniokotas. Po to 1133 m. miest\xc4\x85 nusiaub\xc4\x97 Pizos laivynas, kuris r\xc4\x97m\xc4\x97 imperatori\xc5\xb3 Lotar\xc4\x85 II ir pope\xc5\xbei\xc5\xb3 Inocent\xc4\x85 II kovoje su Rod\xc5\xbeeriu II ir antipopie\xc5\xbeiumi Anakletu II. Lotaras kaip grob\xc4\xaf gavo Pandektas, kurios buvo rastos Amalfyje. 1135 ir 1137 m. Amalf\xc4\xaf v\xc4\x97l u\xc5\xbe\xc4\x97m\xc4\x97 pizie\xc4\x8diai. Miestas greitai prarado svarb\xc4\x85, nors jo j\xc5\xabriniu kodeksu buvo naudojamasi iki 1570 m. Didelis cunamis sugriov\xc4\x97 Amalfio uost\xc4\x85 ir \xc5\xbeemutin\xc4\xaf miest\xc4\x85 1343 m. ir Amalfis nebeatsigavo._NEWLINE_Viduram\xc5\xbeiais Amalf\xc4\xaf garsino teis\xc4\x97s ir matematikos mokyklos. Flavio Gioja, pirmasis prad\xc4\x97j\xc4\x99s naudoti j\xc5\xabrin\xc4\xaf kompas\xc4\x85, manoma, buvo kil\xc4\x99s i\xc5\xa1 Amalfio.'